Nemajūnų šv. apaštalų Petro ir Pauliaus bažnyčia

Nemajūnų šv. apaštalų Petro ir Pauliaus bažnyčia – bažnyčia, stovinti Nemajūnų kaime, dešiniajame Nemuno šlaite, 6 km į pietryčius nuo Birštono. Kultūros paveldo objektas Nr. 21172.

 Istorija 
miniatiūra|250px|left|Bažnyčia 2014 m.

Pirmąją medinę bažnyčią 1786 m. pastatydino Kristina Kačanauskienė; įkurta parapija. XVIII a. Nemajūnuose veikė parapinė mokykla. XIX a. viduryje senoji bažnyčia buvo suirusi. 1858 m. patvirtintas naujos medinės bažnyčios projektas, kurio atsisakyta, 1862 m. patvirtintas mūrinės bažnyčios projektas.

1863 m. areštuotas klebonas Pranas Kazlauskas, 1864 m. iš jo atimtas dvasininko titulas, išsiųstas į katorgą. Išmūrijus 1,5 m aukščio sienas, bažnyčią statyti uždrausta. Valdžia pasiūlė remontuoti senąją. Paaiškėjus, kad nėra ko remontuoti, prašyta leidimo perstatyti. Nesulaukęs oficialaus valdžios leidimo, kunigas Anzelmas Nonevičius 1877 m. pastatė naują medinę bažnyčią pagal Tomo Tišeckio 1861 m. parengtą ir 1876 m. patvirtintą projektą. Už savavališką statybą 1877 m. valdžia kleboną nubaudė 150 rublių. 1918 m. vokiečių žandarai sudegino bažnyčios ūkinius pastatus su javais.

 Architektūra 

Bažnyčia neogotikinė, stačiakampio plano, halinė, su kvadratine presbiterija ir 2 šoninėmis zakristijomis, 2 fasado bokštais ir bokšteliu ant stogo. Vidus 3 navų, atskirtų kolonomis. Yra K. Rafalavičiaus, N. Silvanavičiaus tapybos kūrinių (tarp jų „Šv. apaštalai Petras ir Paulius“ didžiajame altoriuje, 1883 m.). Unikalus XIX a. tautodailės kūrinys – iš 64 jaunamarčių juostų surištas kilimas.

 Galerija 

 Šaltiniai 

 Nuorodos 
 Vyskupijos informacija

Kategorija:Birštono savivaldybės bažnyčios
Kategorija:Nemajūnai (Birštonas)
Kategorija:Lietuvos kultūros vertybės: bažnyčios